**ДОЗВОЛИ ЗА ТЕЛЕВИЗИСКО ИЛИ РАДИО ЕМИТУВАЊЕ**

**КОЈ Е НАЧИНОТ И ПОСТАПКАТА ЗА ИЗДАВАЊЕ ДОЗВОЛА ЗА ТЕЛЕВИЗИСКО ИЛИ РАДИО ЕМИТУВАЊЕ?**

Радио или телевизиско емитување може да се врши само врз основа на дозвола, којашто ја доделува Агенцијата за аудио и аудиовизуелни медиумски услуги. Дозволата се доделува: (1) по пат на јавен конкурс и (2) без јавен конкурс.

**Доколку станува збор за емитување преку техничко средство коешто е ограничен ресурс – радиофреквенции (само за радио) или преносен капацитет на дигитален терестријален мултиплекс (радио и телевизија) дозвола се доделува по претходно спроведен јавен конкурс.**

Одлуката за објавување на јавен конкурс, Агенцијата ја носи по службена должност или по прием на писмено барање од заинтересирана страна. На носењето на одлуката претходат неколку чекори: прво, треба да се утврди дали согласно со Планот за доделување и користење на радиофреквенциите или Планот за намена и распределба на капацитети на дигитален терестријален капацитет има слободни радиофреквенции или капацитети, и ако има, Агенцијата за аудио и аудиовизуелни медиумски услуги ќе изработи студија со која ќе ја утврди оправданоста за објавување на јавен конкурс.  Ако со студијата се утврди дека има оправданост, Агенцијата донесува одлука за објавување конкурс.

Право на учество на конкурсот има домашно и странско правно и физичко лице. Кандидатите на конкурсот поднесуваат пријава на посебен образец што го пропишува Агенцијата. Потоа, пријавите се оценуваат врз основа на критериуми утврдени во законот. Конкурсот е  успешен доколку е примена најмалку една пријава која ги исполнува условите утврдени во конкурсот.

**Доколку станува збор за емитување преку техничко средство коешто не е ограничен ресурс – јавна електронска комуникациска мрежа што не користи ограничен ресурс или преку сателит дозвола се доделува без јавен конкурс.**

Ваквата дозвола се доделува по барање на заинтересирана страна (образецот на барањето го изготвува Агенцијата за аудио и аудиовизуелни медиумски услуги). Заедно со барањето, покрај документацијата определена во членот 73 став 3 од Законот се доставува и преддоговор за емитување на програмскиот сервис, склучен со операторот на јавна комуникациска мрежа која не користи ограничен ресурс или со операторот на сателит. Доколку барателот ги исполнува условите и обврските утврдени со закон и прописите донесени врз основа на него и доколку на барателот не му била одземена дозвола за телевизиско или радио емитување во последните пет години, Агенцијата во рок од три месеци од денот на приемот на уредното барање донесува одлука за доделување дозвола.

**Периодот на важност на дозволите** за телевизиско или радио емитување **е девет години** со можност за продолжување на истата.